Pressemelding Norges Bondelag Oslo 19.mars 2013

**Melkebønder taper på økte tilskudd til Synnøve Finden og Q-meieriene.**

*Den norske gjennomsnittsbonden vil miste inntektsmuligheter på 5000 kroner årlig*

*fordi staten ytterligere vil styrke støtten til Q-meieriene og Synnøve Finden.*

* Norges Bondelag vil opprettholde konkurransen, men samtidig sikre inntektsmuligheter for melkebøndene. Bøndene kan risikere å tape årlig tape nærmere 20 000 kroner på konkurransestøtten slik den foreslås av Landbruks- og matdepartementet (LMD), sier leder i Norges Bondelag, Nils T. Bjørke.

Les Høringsnotatet her: [*http://www.regjeringen.no/pages/38218990/Hoeringsnotat.pdf*](http://www.regjeringen.no/pages/38218990/Hoeringsnotat.pdf)*)*

**Konkurranser er etablert**

I sin evaluering av konkurransestøtten konkluderer Statens Landbruksforvaltning (SLF) i en rapport desember 2012 at de konkurransepolitiske tiltakene har fungert etter forutsetning og at det ikke er behov for å forslå ytterligere tiltaksordninger.

* Konkurransen fungerer. De nye aktørene har tatt betydelige markedsandeler på drikkemelk, ost og tørrmelk. Hvorfor skal norske bønder belastes ytterligere når konklusjonen i evalueringsrapporten fra SLF er så tydelig på at tiltakene allerede har fungert? spør Nils T. Bjørke.

I dag brukes 115 millioner kroner til å støtte konkurrentene til Tine. Tilskuddet dekkes av norske melkebønder. Denne konkurransestøtteordning dekker 1,14 kr pr liter melk fra Q-meieriet. Tilsvarende støtte per kilo ost fra Synnøve Finden er 2, 50 kr. Rammen for dette tilskuddet er foreslått økt til ca 160 millioner kroner.

En totalramme på 160 millioner i 2016 betyr at hver liter melk vil få en avgift på 12 øre som bonden ikke kan ta ut som pris. Gjennomsnittsbonden produserer årlig 160 000 liter melk. I sum betyr dette endringsforslaget derfor at bonden mister inntektsmuligheter på 20 000 kroner.

* Konkurranse er viktig, men vi skjønner ikke at bønder som har slått seg sammen for å ha en plass i verdikjeden gjennom etablering av TINE skal betale ytterligere for å øke konkurransen. Vi ønsker derfor å beholde ordningen tilsvarende et 2011-nivå på 115 millioner kroner, sier Bjørke

**Ta kontakt med kommunikasjonssjef Ragna Kronstad på mobil 93 49 74 25**